10บจ.ตบเท้าเข้ารับรางวัลCSRI
10 บจ. ได้รับรางวัลรับผิดชอบต่อสังคม-พัฒนาธุรกิจอย่างยั่งยืน ด้าน บจ.พร้อมใจทุ่มงบทำงานจริงจัง
27 พ.ย. 2555

10 บจ. ได้รับรางวัลรับผิดชอบต่อสังคม-พัฒนาธุรกิจอย่างยั่งยืน ด้าน บจ.พร้อมใจทุ่มงบทำงานจริงจัง
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า สถาบันธุรกิจเพื่อสังคม (CSRI) จัดรางวัล CSRI Recognition 2012 ขึ้น เพื่อมอบรางวัลเพิ่มเติมจากรางวัล CSR Awards 
ปีนี้มีบริษัทจดทะเบียน (บจ.) 10 แห่ง ที่ได้รับรางวัล CSRI ได้แก่ รางวัล Rising Star บริษัทขนาดเล็กถึงขนาดกลางดีเด่นด้านความรับผิดชอบต่อสังคม ได้แก่ บริษัท ไทยบริติช ซีเคียวริตี้ พริ้นติ้ง (TBSP) และบริษัท ไทยออพติคอล กรุ๊ป (TOG)
รางวัล Most Improved CSR บริษัทที่มีพัฒนาการด้านความรับผิดชอบต่อสังคม ได้แก่ บริษัท เจริญโภคภัณฑ์อาหาร (CPF) บริษัท ไมเนอร์ อินเตอร์เนชั่นแนล (MINT) บริษัท การบินไทย (THAI) บริษัท ซินเน็ค (ประเทศไทย) หรือ SYNEX บริษัท อาหารสยาม (SFP) และบริษัท อินเตอร์ลิ้งค์ คอมมิวนิเคชั่น (ILINK)
รางวัล Most Innovative CSR บริษัทที่มีนวัตกรรมด้านความรับผิดชอบต่อสังคม ได้แก่ บริษัท เอส แอนด์ เจ อินเตอร์เนชั่นแนล เอนเตอร์ไพรส์ (S&amp;P) และบริษัท อีโนเว รับเบอร์ (ประเทศไทย) หรือ IRC 
นางมาลิน จุลศิริ กรรมการและประธานคณะกรรมการด้านความรับผิดชอบต่อสังคมและการพัฒนาองค์กรอย่างยั่งยืน S&amp;J กล่าวว่า บริษัทให้งบประมาณในการทำซีเอสอาร์เฉลี่ยปีละ 2% ของกำไรสุทธิ เพราะเป็นบริษัทผลิตเครื่องสำอาง จึงพยายามทำให้สวยทั้งภายในและภายนอก โดยบริษัทพยายามใช้วัตถุดิบจากธรรมชาติและควบคุมการผลิตให้มีผลกระทบต่อสิ่งแวดล้อมน้อยที่สุด 
ขณะที่ภายนอกองค์กรมีทั้งนำเครื่องสำอางไปแต่งหน้าให้กับผู้ป่วยมะเร็ง และมอบเครื่องสำอางให้กับพยาบาลไว้สำหรับผู้ที่จากไปด้วยโรคดังกล่าว นอกจากนั้นสนับสนุนการวิจัยกับหน่วยงานรัฐเพื่อนำพันธุ์ข้าวมาสกัดและผลิตเป็นเครื่องสำอาง
นายวุฒิชัย สิทธิปรีดานันท์ รองกรรมการผู้จัดการอาวุโส ด้านความรับผิดชอบต่อสังคมและการพัฒนาองค์กรอย่างยั่งยืน CPF กล่าวว่า งานซีเอสอาร์ที่มีอยู่หลายฝ่าย จึงรวบรวมเป็นกลุ่มเดียวและทำแผนแม่บท (โรดแมป) 5 ปี (2556-2560) ตั้งคณะกรรมการและฝ่ายความรับผิดชอบต่อสังคมและการพัฒนาองค์กรอย่างยั่งยืนขึ้นมาโดยเฉพาะ ภายใต้คอนเซปต์ “อาหารมั่นคง สังคมพึ่งตน ดินน้ำป่าคงอยู่”